# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Anifeiliaid ac Iechyd Anifeiliaid, Bwyd Anifeiliaid a Bwyd, Planhigion ac Iechyd Planhigion (Diwygio) 2022** |
| **DYDDIAD** | **21 Tachwedd 2022** |
| **GAN** | **Lesley Griffiths AS, y Gweinidog Materion Gwledig a Gogledd Cymru, a’r Trefnydd** |

Bydd Aelodau o’r Senedd am wybod fy mod wedi rhoi cydsyniad i’r Ysgrifennydd Gwladol arfer pŵer deddfwriaethol dirprwyedig mewn maes datganoledig mewn perthynas â Chymru.

Mae'r Datganiad Ysgrifenedig hwn, felly, wedi'i osod heddiw gerbron y Senedd yn unol â Rheol Sefydlog 30C.

Bydd Aelodau o'r Senedd hefyd am wybod bod y Datganiad Ysgrifenedig hwn yn disodli'r un a osodwyd drwy gamgymeriad ar 21 Hydref o dan yr un teitl.

Gofynnodd y cyn-Weinidog Gwladol dros Ffermio, Pysgodfeydd a Bwyd, Victoria Prentis AS am gydsyniad i wneud Rheoliadau Anifeiliaid ac Iechyd Anifeiliaid, Bwyd Anifeiliaid a Bwyd, Planhigion ac Iechyd Planhigion (Diwygio) 2022.

Bydd yr offeryn statudol (OS) a enwir uchod yn cael ei wneud gan yr Ysgrifennydd Gwladol drwy arfer pwerau a roddwyd gan adran 8(1) o Ddeddf yr Undeb Ewropeaidd (Ymadael) 2018, a pharagraff 21 o Atodlen 7 iddi.

**Diben y diwygiadau**

Mae’r Rheoliadau yn cynnig diwygio cyfraith uniongyrchol yr Undeb Ewropeaidd a ddargedwir mewn perthynas â rheolaethau swyddogol ar fewnforion i Brydain Fawr o anifeiliaid a chynnyrch anifeiliaid, a chynnyrch planhigion (gan gynnwys bwyd) yn ogystal â rheolau am iechyd a lles anifeiliaid, yn dilyn ymadawiad y Deyrnas Unedig â’r Undeb Ewropeaidd. Mae angen diwygiadau o'r fath er mwyn sicrhau bod y cyfreithiau'n gweithredu'n effeithiol yn y cyd-destun domestig ac i ddiogelu iechyd pobl ac anifeiliaid. Mae Rhan 5 o'r OS dan y teitl uchod hefyd yn gwneud newidiadau i Ddeddf Amrywogaethau a Hadau Planhigion 1964, sy'n ddarostyngedig i'r weithdrefn Cynnig Cydsyniad Offeryn Statudol yn unol â Rheol Sefydlog 30A.

Mae’r OS hefyd yn gwneud y diwygiadau canlynol:

* Mae Rhan 2 o’r offeryn hwn yn ymdrin â diwygiadau sy’n cywiro Rheoliad (EU) Rhif 2016/2031.
* Mae Rhan 3 yn cynnwys nifer o ddiwygiadau i’r Rheoliadau Rheolaethau Swyddogol (Rheoliad (EU) Rhif 2017/625).
* Mae Rhan 4 yn ymdrin â mân ddiwygiadau gweithredol i gyfreithiau eraill yr Undeb Ewropeaidd a ddargedwir:
* Diwygio Rheoliad (EC) Rhif 999/2001.
* Diwygio Rheoliad y Cyngor (EC) Rhif 1/2005.
* Diwygio Atodiad 2 i Benderfyniad y Comisiwn 2007/777/EC.
* Diwygio Atodiad 1 i Reoliad y Comisiwn (EC) Rhif 798/2008.
* Diwygio Atodiad 1 i Reoliad y Comisiwn (EC) Rhif 119/2009.
* Diwygio Rheoliad Gweithredu’r Comisiwn (EU) 2020/625.

Mae hefyd yn gwneud newidiadau i’r rheoliadau deddfwriaethol canlynol:

* Mae Rhan 6 yn cynnwys diwygiadau i Reoliadau’r Fasnach mewn Anifeiliaid a Chynhyrchion Perthynol (Lloegr) 2011 a Rheoliadau Iechyd Anifeiliaid (Ffioedd Amrywiol) (Lloegr) 2018.

Gosodwyd y Rheoliadau ar ffurf drafft gerbron Senedd y DU ar 20 Hydref 2022 a disgwylir iddynt ddod i rym ar 13 Rhagfyr 2022: [http://www.legislation.gov.uk/id/ukdsi/2022/9780348239911](https://eur01.safelinks.protection.outlook.com/?url=http%3A%2F%2Fwww.legislation.gov.uk%2Fid%2Fukdsi%2F2022%2F9780348239911&data=05%7C01%7CEmily.Clark002%40gov.wales%7C431a8dd42eac470d484308dab347ca28%7Ca2cc36c592804ae78887d06dab89216b%7C0%7C0%7C638019418152864247%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=W7G3H%2BOpbFOdeGdoAaCJd3HtnAEHfVUHa7lNsRkCGaU%3D&reserved=0).

**Yr effaith ar gymhwysedd**

Nid yw'r OS yn cael unrhyw effaith ar gymhwysedd deddfwriaethol y Senedd na chymhwysedd gweithredol Gweinidogion Cymru.

**Pam mae cydsyniad wedi cael ei roi**

Mae’r OS hwn yn ymdrin â mân ddiffygion sy’n codi oherwydd ymadael â’r Undeb Ewropeaidd a diffygion eraill nas rhagwelwyd ar adeg ymadael â’r Undeb Ewropeaidd, ac mae’n sicrhau gweithrediad trefn fewnforio ar gyfer y Deyrnas Unedig gyfan. Oherwydd hynny, er mwyn effeithlonrwydd a hwylustod ac er mwyn sicrhau cysondeb a chydlyniad o ran y llyfr statud, rwy’n credu ei bod yn briodol rhoi cydsyniad i’r OS a enwir uchod. Rwy’n gwneud hynny gan gadw’r gallu i fynd ar lwybr gwahanol yn y dyfodol, yn unol â’n cymhwysedd datganoledig.